મોં પર ફૂંકાતા વેગીલા પવન આડે છત્રી ધરીને તેણે સપાટાભેર કદમ ઉપાડ્યા અને મકાનમાં પ્રવેશી ચાર કળનું જૂનવાણી તાળું ખોલ્યું. તેના દાદા હેન્રી અને અગાઉની પાંચ પેઢી આ મકાનમાં રહી હતી. મૅક્લિન એસ્ટેટના આ વિશાળ પરિસરમાં તેનું મકાન મેલેટ ઓફ મૅક્લિન તરીકે ઓળખાતું. એટલાન્ટિકના કાંઠે આઠેક એકરમાં પથરાયેલી મૅક્લિન એસ્ટેટમાં છૂટાછવાયાં આવા ત્રીશેક મકાનો હતા. ધીમે ધીમે હવે અહીં વસવાટ ઘટી ગયો હતો. જેમ્સ જેવા કેટલાંક એકલવાયા વૃદ્ધો તો કેટલાંક જૈફ દંપતિઓ હજુ ય અહીં રહેતાં હતાં. એ સિવાયના મોટાભાગના મકાનો જર્જરિત હાલતમાં બંધ પડ્યાં હતાં, યા તો ડિસ્ટીલરીને ભાડે અપાઈ ગયાં હતાં.